Twee sterf tydens skietery by winkelArgieffoto Twee mans is Woensdagmiddag doodgeskiet en nog ŉ persoon ernstig beseer tydens ŉ skietvoorval by ŉ winkel in die Strand in die Wes-Kaap. Sinathi Joni, woordvoerder van die polisie, het gesê die skietvoorval het omstreeks 12:00 by ŉ groente- en vrugtewinkel plaasgevind. “Twee mans, onderskeidelik 24 en 50 jaar oud, is doodgeskiet terwyl ŉ 55-jarige man gewond is.” Russel Meiring, woordvoerder van ER24, het gesê met hul aankoms het drie mans op die vloer in die winkel gelê. “Al drie is verskeie kere geskiet. Een van die mans het reeds aan sy beserings beswyk en hy is op die toneel dood verklaar.” Volgens Meiring is die twee ander mans ondersoek en was albei in ŉ kritieke toestand. Paramedici het onmiddellik noodbehandeling begin toepas. “Nog een van die mans is egter kort hierna dood.” Die ander man is na ŉ nabygeleë hospitaal gehaas vir verdere mediese sorg. Joni het gesê die polisie ondersoek sake van moord en poging tot moord. Niemand is nog in hegtenis geneem in verband met die voorval nie.